(1)

Anexa VIII se modifică după cum urmează: (a) Capitolul V se înlocuiește cu următorul text: „CAPITOLUL V Cerințe pentru sânge și produse din sânge provenite de la ecvidee și destinate unor utilizări tehnice A. Comercializare Comercializarea în scopuri tehnice a sângelui și a produselor din sânge provenite de la ecvidee face obiectul următoarelor condiții: 1. Sângele poate fi comercializat în următoarele condiții: (a) a fost recoltat de la ecvidee care: (i) la inspecția din data recoltării sângelui nu prezintă semne clinice ale niciunei boli cu notificare obligatorie menționate în anexa A la Directiva 90/426/CEE și nici ale gripei ecvine, piroplasmozei ecvine, rinopneumoniei ecvine sau ale arteritei virale ecvine menționate la articolul 1.2.3. punctul 4 din Codul sanitar pentru animale terestre al Organizației Mondiale pentru Sănătatea Animalelor (OIE), ediția 2009; (ii) au fost ținute sub supraveghere veterinară cel puțin 30 de zile înainte de data recoltării sângelui și în cursul recoltării sângelui în exploatații care nu făceau obiectul unei interdicții în temeiul articolului 4 alineatul (5) din Directiva 90/426/CEE sau al unor restricții în temeiul articolului 5 din directiva respectivă; (iii) pentru perioadele menționate la articolul 4 alineatul (5) din Directiva 90/426/CEE, nu au avut contact cu ecvidee din exploatații care făceau obiectul unei interdicții din motive de sănătate a animalelor în temeiul articolului respectiv și timp de cel puțin 40 de zile înainte de data colectării și în cursul colectării sângelui, nu au avut contact cu ecvidee dintr-un stat membru sau dintr-o țară terță care nu erau considerate indemne de pesta cabalină africană în conformitate articolul 5 alineatul (2) litera (a) din directiva respectivă; (b) a fost recoltat sub supraveghere veterinară: (i) fie în abatoare autorizate în conformitate cu Regulamentul (CE) nr. 853/2004; fie (ii) în unități autorizate, cărora le-a fost alocat un număr de autorizare veterinară și supravegheate de autoritatea competentă, pentru colectarea de sânge de la ecvidee în vederea fabricării de produse din sânge destinate unor utilizări tehnice. 2. Produsele din sânge pot fi comercializate în următoarele condiții: (a) s-au luat toate măsurile de precauție pentru a se evita contaminarea produselor din sânge cu agenți patogeni în cursul fabricării, mânuirii sau ambalării; (b) produsele din sânge au fost fabricate din sânge care: (i) fie îndeplinește condițiile prevăzute la alineatul (1) litera (a); fie (ii) a fost supus cel puțin unuia din tratamentele următoare, urmate de o verificare a eficacității, în vederea inactivării posibililor agenți etiologici ai pestei cabaline africane, encefalomielitelor ecvine de toate tipurile inclusiv encefalomielita ecvină venezueleană, anemiei infecțioase ecvine, stomatitei veziculoase și morvei (Burkholderia mallei): — tratament termic la o temperatură de 65 °C timp de cel puțin trei ore; — iradiere cu 25 kGy prin raze gama; — modificare a pH-ului la pH 5 timp de două ore; — tratament termic la cel puțin 80 °C în întreaga lor masă. 3. Sângele și produsele din sânge de ecvidee trebuie ambalate în recipiente impermeabile sigilate care: (a) sunt etichetate în mod clar cu textul «SÂNGE ȘI PRODUSE DIN SÂNGE DE ECVIDEE, IMPROPRIU CONSUMULUI UMAN SAU ANIMAL»; (b) poartă numărul de autorizare al unității de colectare menționată la alineatul (1) litera (b). B. Importare Statele membre autorizează importurile de sânge și produse din sânge de ecvidee destinate unor utilizări tehnice în următoarele condiții: 1. Sângele trebuie să respecte condițiile menționate la alineatul (1) litera (a) din secțiunea A și trebuie să fie recoltat sub supraveghere veterinară în: (a) abatoare (i) autorizate în conformitate cu Regulamentul (CE) nr. 853/2004; sau (ii) autorizate și supravegheate de către autoritatea competentă a țării terțe; sau (b) în unități autorizate, cărora le-a fost alocat un număr de autorizare veterinară și supravegheate de autoritatea competentă a țării terțe, pentru colectarea de sânge de la ecvidee în vederea fabricării de produse din sânge destinate unor utilizări tehnice. 2. Produsele din sânge trebuie să respecte condițiile menționate la alineatul (2) din secțiunea A. În plus, produsele din sânge menționate la alineatul (2) litera (b) punctul (i) din secțiunea A trebuie să fi fost fabricate din sânge recoltat de la ecvidee care au fost ținute sub supraveghere veterinară timp de cel puțin trei luni – sau de la naștere dacă au vârsta mai mică de trei ani – înainte de data recoltării în exploatații din țara terță unde s-a efectuat recoltarea, care, în perioada respectivă și în cursul perioadei în care s-a efectuat recoltarea, a fost indemnă de: (a) pestă cabalină africană în conformitate cu articolul 5 alineatul (2) litera (a) din Directiva 90/426/CEE; (b) encefalomielită ecvină venezueleană timp de cel puțin doi ani; (c) morvă: (i) timp de trei ani; sau (ii) timp de șase luni, în cazul în care animalele nu au prezentat niciun semn clinic de morvă (Burkholderia mallei) la inspecția post-mortem efectuată în abatorul menționat la alineatul (1) litera (a), incluzând o examinare atentă a membranelor mucoase din trahee, laringe, cavități nazale și sinusuri cu ramificațiile lor, după secționarea capului în planul median și excizarea septului nazal; (d) stomatită veziculoasă timp de șase luni. 3. Produsele din sânge trebuie să provină dintr-o fabrică autorizată de autoritatea competentă a țării terțe care îndeplinește condițiile specifice menționate la articolul 18 din Regulamentul (CE) nr. 1774/2002. 4. Sângele și produsele din sânge trebuie să provină dintr-o țară terță menționată în lista la care se face referire în următoarele părți ale anexei XI: (a) Partea XIII secțiunea A, în cazul în care sângele a fost recoltat în conformitate alineatul (1) din secțiunea A sau în cazul în care produsele din sânge au fost fabricate în conformitate cu alineatul (2) litera (b) punctul (i) din secțiunea A; sau (b) Partea XIII secțiunea B în cazul în care au fost tratate în conformitate cu alineatul 2 litera (b) punctul (ii) din secțiunea A. 5. Sângele și produsele din sânge se ambalează și se etichetează în conformitate cu alineatul 3 litera (a) din secțiunea A și sunt însoțite de un certificat de sănătate care este conform cu modelul menționat în capitolul 4 secțiunea A din anexa X, completat în mod corespunzător și semnat de veterinarul oficial.” (b) se adaugă următorul capitol XV: „CAPITOLUL XV Cerințe privind coarnele și produsele din coarne, exceptând făina din coarne, și copitele și produsele din copite, exceptând făina din copite, destinate producției de îngrășăminte organice sau de amelioratori de sol A. Comercializare Comercializarea coarnelor și produselor din coarne, exceptând făina din coarne, și a copitelor și produselor din copite, exceptând făina din copite, destinate producției de îngrășăminte organice sau de amelioratori de sol face obiectul următoarelor condiții: 1. ele trebuie să provină de la animale care: (a) fie au fost sacrificate într-un abator, după efectuarea unei inspecții ante-mortem, în urma căreia s-au dovedit a fi adecvate pentru sacrificarea în vederea consumului uman, în conformitate cu legislația Uniunii Europene; fie (b) nu prezintă semne clinice ale niciunei boli transmisibile oamenilor sau animalelor prin intermediul produsului respectiv. 2. ele trebuie să fi fost supuse unui tratament termic timp de o oră la o temperatură interioară de cel puțin 80 °C; 3. coarnele trebuie să fi fost îndepărtate fără deschiderea cavității craniene; 4. în orice etapă a prelucrării, depozitării sau transportului, s-au luat toate măsurile de precauție pentru a se evita contaminarea reciprocă; 5. ele trebuie fie ambalate într-un ambalaj sau recipient nou; fie transportate în vehicule sau containere de transport în vrac dezinfectate înainte de încărcare cu ajutorul unui produs autorizat de către autoritatea competentă; 6. ambalajele sau recipientele trebuie: (a) să indice tipul de produs (coarne, produse din coarne, copite sau produse din copite); (b) să fie etichetate în mod clar cu textul «IMPROPRIU CONSUMULUI UMAN SAU ANIMAL»; (c) să fie marcate cu numele și adresa fabricii autorizate sau a depozitului autorizat de destinație B. Importare Statele membre autorizează importarea de coarne și produse din coarne, exceptând făina din coarne, și de copite și produse din copite, exceptând făina din copite, destinate producției de îngrășăminte organice sau de amelioratori de sol, cu condiția ca acestea: 1. să provină dintr-o țară terță aflată în lista la care se face referire în partea XVIII din anexa XI; 2. să fie produse în conformitate cu secțiunea A a prezentului capitol; 3. să fie însoțite de un certificat de sănătate conform cu modelul menționat în capitolul 18 din anexa X, completat în mod corespunzător și semnat de veterinarul oficial; 4. să fie expediate, în urma unui control veterinar în punctul de control la frontieră de la punctul de intrare în Uniunea Europeană prevăzut în Directiva 97/78/CE și în conformitate cu cerințele menționate la articolul 8 alineatul (4) din directiva respectivă, direct către o fabrică autorizată sau către un depozit autorizat.”